CELEX: 32022D0780
Language: lt
Date: 2022-04-13 00:00:00
Title: Komisijos įgyvendinimo sprendimas (ES) 2022/780 2022 m. balandžio 13 d. dėl tam tikrų tikslinių veiklos rodiklių, nustatytų Šveicarijos pagal Europos Parlamento ir Tarybos reglamentą (EB) Nr. 549/2004 pateiktame funkcinio oro erdvės bloko plano projekte, nesuderinamumo su trečiojo ataskaitinio laikotarpio Sąjungos masto tiksliniais veiklos rodikliais, kuriame pateikiamos rekomendacijos dėl tų tikslinių rodiklių peržiūros (pranešta dokumentu Nr. C(2022) 2313) (Tekstas autentiškas tik italų, prancūzų ir vokiečių kalbomis) (Tekstas svarbus EEE)

2022 5 18   
               
               
                  LT
               
               
                  Europos Sąjungos oficialusis leidinys
               
               
                  L 139/218
               
            
         KOMISIJOS ĮGYVENDINIMO SPRENDIMAS (ES) 2022/780
         2022 m. balandžio 13 d.
         dėl tam tikrų tikslinių veiklos rodiklių, nustatytų Šveicarijos pagal Europos Parlamento ir Tarybos reglamentą (EB) Nr. 549/2004 pateiktame funkcinio oro erdvės bloko plano projekte, nesuderinamumo su trečiojo ataskaitinio laikotarpio Sąjungos masto tiksliniais veiklos rodikliais, kuriame pateikiamos rekomendacijos dėl tų tikslinių rodiklių peržiūros
         
            
               (pranešta dokumentu Nr. C(2022) 2313)
            
         
         (Tekstas autentiškas tik italų, prancūzų ir vokiečių kalbomis)
         (Tekstas svarbus EEE)
         EUROPOS KOMISIJA,
         atsižvelgdama į Europos bendrijos ir Šveicarijos Konfederacijos susitarimą dėl oro transporto (toliau – Susitarimas) (1),
         atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (pagrindų reglamentą) (2), ypač į jo 11 straipsnio 3 dalies c punkto antrą pastraipą,
         pasikonsultavusi su Bendro dangaus komitetu,
         kadangi:
         
            BENDRIEJI KLAUSIMAI
         
         
            Aplinkybės
         
         
                     (1)
                  
                  
                     Pagal Reglamento (EB) Nr. 549/2004 11 straipsnį turi būti parengtas oro navigacijos paslaugų teikimo ir tinklo funkcijų vykdymo veiklos rezultatų planas. Be to, pagal Komisijos įgyvendinimo reglamento (ES) 2019/317 (3) 10 straipsnį valstybės narės nacionaliniu lygmeniu arba funkcinių oro erdvės blokų (toliau – FOEB) lygmeniu turi nustatyti privalomus tikslinius veiklos rodiklius kiekvienam ataskaitiniam laikotarpiui pagal oro navigacijos paslaugų teikimo ir tinklo funkcijų vykdymo veiklos rezultatų planą. Tie tiksliniai veiklos rodikliai turi derėti su Komisijos patvirtintais atitinkamam ataskaitiniam laikotarpiui nustatytais Sąjungos masto tiksliniais rodikliais. Komisija yra atsakinga už vertinimą, ar veiklos rezultatų planų projektuose pateikti siūlomi tiksliniai veiklos rodikliai dera Sąjungos masto tiksliniais veiklos rodikliais, remiantis Įgyvendinimo reglamento (ES) 2019/317 IV priede nustatytais vertinimo kriterijais.
                  
               
                     (2)
                  
                  
                     COVID-19 pandemijos protrūkis nuo 2020 kalendorinių metų pirmojo ketvirčio padarė didelį poveikį oro transporto sektoriui, ir dėl priemonių, kurių valstybės narės ir trečiosios šalys ėmėsi pandemijai suvaldyti, oro eismo apimtis labai sumažėjo, palyginti su prieš pandemiją buvusiu lygiu.
                  
               
                     (3)
                  
                  
                     Trečiojo ataskaitinio laikotarpio (toliau – AL3) Sąjungos masto tiksliniai veiklos rodikliai iš pradžių buvo nustatyti Komisijos įgyvendinimo sprendimu (ES) 2019/903 (4). Kadangi tie Sąjungos masto tiksliniai veiklos rodikliai ir valstybių narių bei Šveicarijos vėliau pateikti AL3 veiklos rezultatų planų projektai buvo parengti dar prieš COVID-19 pandemijos protrūkį, juose nebuvo įmanoma atsižvelgti į vėliau reikšmingai pasikeitusias aplinkybes oro transporto sektoriuje.
                  
               
                     (4)
                  
                  
                     Reaguojant į COVID-19 pandemijos poveikį oro navigacijos paslaugų teikimui, Komisijos įgyvendinimo reglamente (ES) 2020/1627 (5) nustatytos išskirtinės AL3 priemonės, kuriomis nukrypstama nuo Įgyvendinimo reglamento (ES) 2019/317 nuostatų. Pagal Įgyvendinimo reglamento (ES) 2020/1627 2 straipsnio 1 dalį Komisija 2021 m. birželio 2 d. priėmė Komisijos įgyvendinimo sprendimą (ES) 2021/891 (6), kuriuo nustatyti persvarstyti AL3 Sąjungos masto tiksliniai veiklos rodikliai su sauga, aplinkos apsauga, pajėgumu ir ekonominiu efektyvumu susijusiose pagrindinėse veiklos srityse.
                  
               
                     (5)
                  
                  
                     Visos valstybės narės ir Šveicarija parengė ir priėmė veiklos rezultatų planų projektus su persvarstytais AL3 vietos tiksliniais veiklos rodikliais; tie projektai pateikti Komisijai įvertinti iki 2021 m. spalio 1 d. Šveicarija pateikė Komisijai savo veiklos rezultatų plano, parengto funkcinių oro erdvės blokų lygmeniu, šiuo atveju – Vidurio Europos funkcinio oro erdvės bloko (toliau – FABEC) lygmeniu, projektą. Patikrinusi FABEC veiklos rezultatų plano projekto išsamumą Komisija paprašė FABEC organizacijos iki 2021 m. lapkričio 17 d. pateikti atnaujintą veiklos rezultatų plano projektą. Šiame sprendime pateikiamas Komisijos vertinimas yra atliktas remiantis Šveicarijos ir valstybių narių, sudarančių FABEC, pateiktu atnaujintu FABEC veiklos rezultatų plano projektu.
                  
               
                     (6)
                  
                  
                     Veiklos rezultatų apžvalgos įstaiga, padedanti Komisijai įgyvendinti veiklos rezultatų planą pagal Reglamento (EB) Nr. 549/2004 11 straipsnio 2 dalį, pateikė Komisijai ataskaitą su savo rekomendacijomis dėl AL3 veiklos rezultatų planų projektų vertinimo.
                  
               
                     (7)
                  
                  
                     Šis sprendimas apima tik FABEC veiklos rezultatų plano projekte pateiktus preliminarius tikslinius veiklos rodiklius ir susijusius elementus, kurie tiesiogiai taikomi oro navigacijos paslaugų teikėjui, paskirtam teikti paslaugas Šveicarijos oro erdvėje.
                  
               
            Vertinimo metodas
         
         
                     (8)
                  
                  
                     Pagal Įgyvendinimo reglamento (ES) 2019/317 14 straipsnio 1 dalį Komisija įvertino nacionalinių tikslinių rodiklių arba FOEB lygmens tikslinių rodiklių suderinamumą pagal to įgyvendinimo reglamento IV priedo 1 punkte nustatytus vertinimo kriterijus ir atsižvelgdama į vietos aplinkybes. Dėl kiekvienos pagrindinės veiklos srities ir susijusių tikslinių veiklos rodiklių Komisija šį vertinimą papildė veiklos rezultatų planų projektų peržiūra pagal minėto įgyvendinimo reglamento IV priedo 2 punkte nustatytus elementus.
                  
               
                     (9)
                  
                  
                     Su sauga susijusioje pagrindinėje veiklos srityje Komisija įvertino Šveicarijos pateiktų tikslinių rodiklių, nustatytų FABEC veiklos rezultatų plano projekte, susijusių su oro navigacijos paslaugų teikėjų saugos valdymo veiksmingumu, suderinamumą pagal Įgyvendinimo reglamento (ES) 2019/317 IV priedo 1.1 punkte nustatytą kriterijų. Tas vertinimas buvo atliktas atsižvelgiant į vietos aplinkybes ir buvo papildytas priemonių, kuriomis planuojama pasiekti su sauga susijusius tikslinius rodiklius, peržiūra pagal Įgyvendinimo reglamento (ES) 2019/317 IV priedo 2.1 punkto a papunktyje nustatytus elementus. Komisija padarė išvadą, kad nekyla abejonių dėl Šveicarijos ir valstybių narių, sudarančių FABEC, pasiūlytų su sauga susijusių vietos tikslinių veiklos rodiklių, nustatytų FABEC veiklos rezultatų plano projekte, suderinamumo su atitinkamais Sąjungos masto tiksliniais veiklos rodikliais, todėl šiame sprendime nepateikiama jokių su tuo susijusių nustatytų faktų.
                  
               
                     (10)
                  
                  
                     Su aplinkos apsauga susijusioje pagrindinėje veiklos srityje Šveicarijos pateiktų tikslinių rodiklių, nustatytų FABEC veiklos rezultatų plano projekte, susijusių su vidutiniu tikrosios trajektorijos horizontalaus maršrutinio skrydžio veiksmingumu, suderinamumas vertintas pagal Įgyvendinimo reglamento (ES) 2019/317 IV priedo 1.2 punkte nustatytą kriterijų. Taigi FABEC veiklos rezultatų plano projekte pateikti siūlomi tiksliniai rodikliai palyginti su atitinkamomis horizontalaus maršrutinio skrydžio veiksmingumo pamatinėmis vertėmis, nustatytomis Europos maršrutų tinklo gerinimo plane. Vertinimas buvo atliktas atsižvelgiant į vietos aplinkybes ir buvo papildytas priemonių, kuriomis planuojama pasiekti su aplinkos apsauga susijusius tikslinius rodiklius, peržiūra pagal Įgyvendinimo reglamento (ES) 2019/317 IV priedo 2.1 punkto a papunktyje nustatytus elementus.
                  
               
                     (11)
                  
                  
                     AL3 Sąjungos masto tikslinis veiklos rodiklis su aplinkos apsauga susijusioje pagrindinėje veiklos srityje, iš pradžių nustatytas Įgyvendinimo sprendimu (ES) 2019/903, dėl 2020 kalendorinių metų nebuvo patikslintas Įgyvendinimo sprendime (ES) 2021/891, nes to tikslinio rodiklio taikymo laikotarpis jau buvo pasibaigęs ir todėl jo įgyvendinimas buvo tapęs galutinis ir nekeistinas atgaline data. Todėl valstybėms narėms ir Šveicarijai nebuvo tikslinga savo veiklos rezultatų planų projektuose, pateiktuose iki 2021 m. spalio 1 d., pakeisti savo 2020 kalendorinių metų vietos tikslinių veiklos rodiklių pagrindinėje su aplinkos apsauga susijusioje veiklos srityje. Atsižvelgiant į tas aplinkybes buvo įvertintas su aplinkos apsauga susijusių vietos tikslinių veiklos rodiklių suderinamumas su atitinkamais Sąjungos masto tiksliniais veiklos rodikliais 2021, 2022, 2023 ir 2024 kalendoriniais metais. Tuo remdamasi Komisija padarė išvadą, kad nekyla abejonių dėl Šveicarijos ir valstybių narių, sudarančių FABEC, pasiūlytų su aplinkos apsauga susijusių vietos tikslinių veiklos rodiklių, nustatytų FABEC veiklos rezultatų plano projekte, suderinamumo su atitinkamais Sąjungos masto tiksliniais veiklos rodikliais, todėl šiame sprendime nepateikiama jokių su tuo susijusių nustatytų faktų.
                  
               
                     (12)
                  
                  
                     Su pajėgumu susijusioje pagrindinėje veiklos srityje Šveicarijos pateiktų tikslinių rodiklių, nustatytų FABEC veiklos rezultatų plano projekte, susijusių su vidutiniu vieno skrydžio maršrutiniu oro eismo srautų valdymo (toliau – OESV) užlaikymu, suderinamumas buvo vertinamas remiantis Įgyvendinimo reglamento (ES) 2019/317 IV priedo 1.3 punkte nustatytu kriterijumi. Taigi, FABEC veiklos rezultatų plano projekte pateikti siūlomi tiksliniai rodikliai palyginti su atitinkamomis tinklo veiklos plane nustatytomis pamatinėmis vertėmis. Tas vertinimas buvo atliktas atsižvelgiant į vietos aplinkybes ir buvo papildytas priemonių, kuriomis planuojama pasiekti su maršruto pajėgumu susijusius tikslinius rodiklius, peržiūra, visų pirma, planuojamų didelių investicijų peržiūra ir paskatų programos (-ų) peržiūra, pagal Įgyvendinimo reglamento (ES) 2019/317 IV priedo 2.1 punkto a papunktyje nustatytus elementus.
                  
               
                     (13)
                  
                  
                     AL3 Sąjungos masto tikslinis veiklos rodiklis su pajėgumu susijusioje pagrindinėje veiklos srityje, iš pradžių nustatytas Įgyvendinimo sprendimu (ES) 2019/903, dėl 2020 kalendorinių metų nebuvo patikslintas Įgyvendinimo sprendime (ES) 2021/891, nes to tikslinio rodiklio taikymo laikotarpis jau buvo pasibaigęs ir todėl jo įgyvendinimas buvo tapęs galutinis ir nekeistinas atgaline data. Todėl valstybėms narėms ir Šveicarijai nebuvo tikslinga savo veiklos rezultatų planų projektuose, pateiktuose iki 2021 m. spalio 1 d., pakeisti savo 2020 kalendorinių metų vietos tikslinių veiklos rodiklių pagrindinėje su pajėgumu susijusioje veiklos srityje. Atsižvelgiant į tas aplinkybes, buvo įvertintas su pajėgumu susijusių vietos tikslinių veiklos rodiklių suderinamumas su atitinkamais Sąjungos masto tiksliniais veiklos rodikliais 2021, 2022, 2023 ir 2024 kalendoriniais metais. Tuo remdamasi Komisija padarė išvadą, kad nekyla abejonių dėl Šveicarijos ir valstybių narių, sudarančių FABEC, pasiūlytų su pajėgumu susijusių vietos tikslinių veiklos rodiklių, nustatytų FABEC veiklos rezultatų plano projekte, suderinamumo su atitinkamais Sąjungos masto tiksliniais veiklos rodikliais, todėl šiame sprendime nepateikiama jokių su tuo susijusių nustatytų faktų.
                  
               
                     (14)
                  
                  
                     Be to, atliekant preliminarių su pajėgumu susijusių tikslinių rodiklių vertinimą, oro uostų, kuriems taikomas Įgyvendinimo reglamentas (ES) 2019/317 pagal to reglamento 1 straipsnio 3 ir 4 dalis, atveju Komisija savo vertinimą papildė Šveicarijos preliminarių su pajėgumu susijusių tikslinių rodiklių, nustatytų FABEC veiklos rezultatų plano projekte, dėl terminalo oro navigacijos paslaugų, peržiūra pagal Įgyvendinimo reglamento (ES) 2019/317 IV priedo 2.1 punkto b papunktį. Kadangi dėl tų preliminarių tikslinių rodiklių Šveicarijos atveju nekilo jokių abejonių, šiame sprendime nereikia pateikti jokių su tuo susijusių nustatytų faktų.
                  
               
                     (15)
                  
                  
                     Su ekonominiu efektyvumu susijusioje pagrindinėje veiklos srityje Šveicarijos pateiktų su maršruto oro navigacijos paslaugų teikimo nustatytosiomis vieneto išlaidomis (toliau – NVI) susijusių tikslinių rodiklių, nustatytų FABEC veiklos rezultatų plano projekte, suderinamumas įvertintas remiantis Įgyvendinimo reglamento (ES) 2019/317 IV priedo 1.4 punkto a, b ir c papunkčiuose nustatytais kriterijais. Šie kriterijai yra nustatytųjų vieneto išlaidų pokytis per AL3, ilgalaikis nustatytųjų vieneto išlaidų pokytis per antrąjį ataskaitinį laikotarpį (toliau – AL2) ir AL3 (2015–2024 m.) ir nustatytųjų vieneto išlaidų pradinė vertė mokesčių zonos lygmeniu, palyginti su vidutine mokesčių zonų, kuriose oro navigacijos paslaugų teikėjai vykdo veiklą panašiomis praktinėmis ir ekonominėmis sąlygomis, verte. Tais atvejais, kai nustatyta, kad su maršruto ekonominiu efektyvumu susiję tiksliniai rodikliai neatitiko Įgyvendinimo reglamento (ES) 2019/317 IV priedo 1.4 punkto a, b ir c papunkčiuose nustatytų kriterijų, Komisija išsamiau įvertino, ar toks nuokrypis galėtų būti laikomas būtinu ir proporcingu pagal Įgyvendinimo reglamento (ES) 2019/317 IV priedo 1.4 punkto d papunktį.
                  
               
                     (16)
                  
                  
                     Tuo remdamasi Komisija padarė išvadą, kad nekyla abejonių dėl pasiūlytų su ekonominiu efektyvumu susijusių vietos tikslinių veiklos rodiklių, skirtų Šveicarijos maršruto mokesčių zonai, nustatytų FABEC veiklos rezultatų plano projekte, suderinamumo su atitinkamais Sąjungos masto tiksliniais veiklos rodikliais, todėl šiame sprendime nepateikiama jokių su tuo susijusių nustatytų faktų.
                  
               
                     (17)
                  
                  
                     Su maršruto ekonominiu efektyvumu susijusių tikslinių rodiklių vertinimas atliktas atsižvelgiant į vietos aplinkybes. Jis papildytas peržiūrėjus Įgyvendinimo reglamento (ES) 2019/317 IV priedo 2 punkte nustatytus elementus, t. y. pagrindinius veiksnius ir parametrus, kuriais grindžiami tie tiksliniai rodikliai, kaip nustatyta to priedo 2.1 punkto d papunktyje. Kadangi Šveicarijos atveju kilo abejonių dėl tam tikrų pagrindinių veiksnių ir parametrų, kuriais pagrįsti tie tiksliniai rodikliai, su tuo susiję nustatyti faktai pateikiami šiame sprendime.
                  
               
                     (18)
                  
                  
                     Be to, atliekant preliminarių su ekonominiu efektyvumu susijusių tikslinių rodiklių vertinimą, oro uostų, kuriems taikomas Įgyvendinimo reglamentas (ES) 2019/317 pagal to reglamento 1 straipsnio 3 ir 4 dalis, atveju Komisija savo peržiūrą papildė Šveicarijos preliminarių su ekonominiu efektyvumu susijusių tikslinių rodiklių, nustatytų FABEC veiklos rezultatų plano projekte, dėl terminalo oro navigacijos paslaugų, vertinimu pagal Įgyvendinimo reglamento (ES) 2019/317 IV priedo 2.1 punkto c papunktį. Kadangi Šveicarijos atveju kilo abejonių dėl tų preliminarių tikslinių rodiklių, susiję nustatyti faktai išdėstyti šiame sprendime.
                  
               
                     (19)
                  
                  
                     Pagal Įgyvendinimo reglamento (ES) 2019/317 IV priedo 2 punkto f papunktį dėl preliminarių su pajėgumu susijusių tikslinių rodiklių vertinimo Komisija savo atliekamą peržiūrą papildė Įgyvendinimo reglamento (ES) 2019/317 11 straipsnyje nurodytų paskatų programų projektų vertinimu. Šiuo atžvilgiu Komisija patikrino, ar paskatų programų projektai atitinka Įgyvendinimo reglamento (ES) 2019/317 11 straipsnio 3 ir 1 dalyse nustatytus esminius reikalavimus. Kadangi Šveicarijos atveju kilo abejonių dėl tų paskatų programų projektų, susiję nustatyti faktai išdėstyti šiame sprendime.
                  
               
            Konkretūs su oro eismo pokyčiais susiję klausimai
         
         
                     (20)
                  
                  
                     STATFOR 2021 m. spalio mėn. bazinėje eismo prognozėje prognozuojama, kad Sąjungos lygmeniu oro eismas per 2023 m. pasieks ir 2024 m. viršys iki pandemijos buvusį lygį. Tačiau tebėra labai daug su eismo padėties raida susijusio neapibrėžtumo dėl rizikos, siejamos su COVID-19 epidemiologinės padėties kaita. Komisija pažymi, kad oro eismas įvairiose valstybėse narėse greičiausiai atsigaus nevienodai.
                  
               
                     (21)
                  
                  
                     Taigi, prognozuojamas AL3 oro eismo augimas keliose valstybėse narėse bus kur kas mažesnis, palyginti su vidutiniu oro eismo augimu Sąjungos mastu, ir prognozuojama, kad AL3 oro eismo apimtis kai kuriose iš tų valstybių narių vis dar nesieks lygio, buvusio iki pandemijos. Komisija pripažįsta, kad atitinkamoms valstybėms narėms dėl to yra sunkiau pasiekti Sąjungos masto tikslinius rodiklius, susijusius su ekonominiu efektyvumu, ir į tai atsižvelgė peržiūrėdama kiekvieno veiklos rezultatų plano projekto vertinimui svarbias vietos aplinkybes.
                  
               
            KOMISIJOS VERTINIMAS
         
         
            Preliminarių tikslinių veiklos rodiklių su ekonominiu efektyvumu susijusioje pagrindinėje veiklos srityje vertinimas
         
         
                     (22)
                  
                  
                     Peržiūrėjus Įgyvendinimo reglamento (ES) 2019/317 IV priedo 2.1 punkto d papunktyje nurodytus pagrindinius veiksnius ir parametrus, kuriais grindžiami FABEC preliminarūs tiksliniai veiklos rodikliai, skirti Šveicarijai pagrindinėje su ekonominiu efektyvumu susijusioje veiklos srityje, Komisijos vertinime buvo nustatyti toliau išdėstyti faktai dėl nustatytųjų išlaidų ir jų paskirstymo.
                  
               
                     (23)
                  
                  
                     Dėl nustatytųjų išlaidų Komisija pažymi, kad FABEC veiklos rezultatų plano projekte Šveicarija nurodė, kad maršruto oro navigacijos paslaugų teikėjas („Skyguide“) taikė savo kapitalizacijos taisyklių pakeitimus, dėl kurių padidėjo jo personalo ir veiklos išlaidos, o kartu sumažėjo nusidėvėjimo išlaidos per AL3. Veiklos rezultatų apžvalgos įstaiga savo rekomendacijose Komisijai laikosi nuomonės, kad šis pakeitimas galėtų iškraipyti išlaidų rizikos pasidalijimo mechanizmo įgyvendinimą Šveicarijos atžvilgiu. Todėl peržiūrėtame FABEC veiklos rezultatų plano projekte reikėtų išsamiau paaiškinti ir pagrįsti taikomo metodo loginį pagrindą ir poveikį, kiek tai susiję su atitinkamų teisinių nuostatų, įskaitant Įgyvendinimo reglamento (ES) 2019/317 28 straipsnio 4 dalį, laikymusi.
                  
               
                     (24)
                  
                  
                     Dėl išlaidų paskirstymo tarp maršruto ir terminalo paslaugų Šveicarija nustatė taikomos metodikos pakeitimą, susijusį su netiesioginių OPEX išlaidų traktavimu. Tačiau Komisija pažymi, kad FABEC veiklos rezultatų plano projekte Šveicarija neapibūdino ir nepagrindė šio išlaidų paskirstymo pakeitimo, susijusio su netiesioginių OPEX išlaidų paskirstymu tarp maršruto ir terminalo paslaugų. Todėl Komisija mano, kad tai turėtų būti išsamiau paaiškinta ir pagrįsta peržiūrėtame veiklos rezultatų plano projekte.
                  
               
                     (25)
                  
                  
                     Remiantis nustatytais faktais, išdėstytais Įgyvendinimo sprendimo C(2022) 2283 (7) 21–41 konstatuojamosiose dalyse, siūlomi tiksliniai rodikliai, pateikti FABEC veiklos rezultatų plano projekte dėl Belgijos ir Liuksemburgo maršruto mokesčių zonos, buvo įvertinti kaip nesuderinami su Sąjungos masto tiksliniais veiklos rodikliais su ekonominiu efektyvumu susijusioje pagrindinėje veiklos srityje. Todėl Šveicarija, kuri kartu su Belgija, Prancūzija, Vokietija, Liuksemburgu ir Nyderlandais parengė ir pateikė FOEB lygmens AL3 veiklos rezultatų plano projektą, turėtų kartu su tomis valstybėmis pateikti peržiūrėtą FABEC veiklos rezultatų plano projektą, kuriame būtų atsižvelgta į šiame sprendime ir Įgyvendinimo sprendime C(2022) 2283 pateiktas rekomendacijas.
                  
               
            Terminalo oro navigacijos paslaugų preliminarių su ekonominiu efektyvumu susijusių tikslinių rodiklių peržiūra
         
         
                     (26)
                  
                  
                     Komisijai kilo abejonių dėl Šveicarijos pateiktų preliminarių tikslinių veiklos rodiklių, nustatytų FABEC veiklos rezultatų plano projekte, susijusių su terminalo nustatytųjų vieneto išlaidų pokyčiu pagal Įgyvendinimo reglamento (ES) 2019/317 IV priedo 2 punkto c papunktį.
                  
               
                     (27)
                  
                  
                     Pirma, lygindama AL3 terminalo nustatytųjų vieneto išlaidų pokytį su maršruto nustatytųjų vieneto išlaidų pokyčiu, Komisija nustatė, kad Šveicarijos terminalo mokesčių zonos + 2,7 % terminalo nustatytųjų vieneto išlaidų pokytis yra didesnis nei Šveicarijos – 0,5 % maršruto nustatytųjų vieneto išlaidų pokytis mokesčių zonos lygmeniu per AL3.
                  
               
                     (28)
                  
                  
                     Antra, Komisija mano, kad Šveicarijos terminalo mokesčių zonoje preliminarūs + 2,7 % terminalo nustatytųjų vieneto išlaidų pokyčio tiksliniai rodikliai per AL3 yra didesni negu per AL2 stebėtas – 3,4 % faktinis terminalo nustatytųjų vieneto išlaidų pokytis. Atrodo, kad tokį skirtumą lėmė per AL3 reikšmingai padidėjusios terminalo nustatytosios išlaidos, ypač kiek tai susiję su kitomis veiklos ir nusidėvėjimo išlaidomis.
                  
               
                     (29)
                  
                  
                     Trečia, palyginusi terminalo ekonominio efektyvumo preliminarius tikslinius rodiklius su panašių oro uostų veiklos rezultatais per AL3, Komisija pažymi, kad apskaičiuotos Ženevos ir Ciuricho oro uostų nustatytosios vieneto išlaidos yra daug didesnės už atitinkamos lyginamosios grupės nustatytųjų vieneto išlaidų medianą per AL2 ir AL3.
                  
               
                     (30)
                  
                  
                     Todėl Komisija mano, kad Šveicarija turėtų pateikti išsamesnį terminalo ekonominio efektyvumo tikslinių rodiklių pagrindimą, atsižvelgdama į 26–29 konstatuojamosiose dalyse pateiktas pastabas, arba peržiūrėti ir sumažinti preliminarius terminalo nustatytųjų vieneto išlaidų tikslinius rodiklius.
                  
               
            Įgyvendinimo reglamento (ES) 2019/317 11 straipsnyje nurodytų paskatų programų peržiūra, kuria papildomas Komisijos atliktas preliminarių su pajėgumu susijusių tikslinių rodiklių vertinimas
         
         
                     (31)
                  
                  
                     Dėl Įgyvendinimo reglamento (ES) 2019/317 IV priedo 2.1 punkto f papunktyje nustatytų peržiūros elementų Komisija pažymi, kad FABEC veiklos rezultatų plano projekte siūlomos su maršruto pajėgumu susijusios paskatų programos projekte numatomas didžiausias finansinis atlygis yra lygiavertis didžiausiai finansinei baudai; jie abu sudaro 0,5 % nustatytųjų išlaidų. Komisija taip pat pažymi, kad FABEC veiklos rezultatų plano projekte Šveicarijos siūlomos su terminalo pajėgumu susijusios paskatų programos projekte numatomas didžiausias finansinis atlygis yra lygiavertis didžiausiai finansinei baudai; jie abu sudaro 0,5 % nustatytųjų išlaidų.
                  
               
                     (32)
                  
                  
                     Atsižvelgiant į veiklos rezultatų apžvalgos įstaigos pateiktas ekspertų rekomendacijas, Komisijai kyla didelių abejonių, ar siūloma didžiausia finansinė bauda pagal tas paskatų programas, sudaranti 0,5 % nustatytųjų išlaidų, turėtų reikšmingą poveikį rizikingoms pajamoms, kaip reikalaujama pagal Įgyvendinimo reglamento (ES) 2019/317 11 straipsnio 3 dalies a punktą.
                  
               
                     (33)
                  
                  
                     Todėl FABEC pateiktame veiklos rezultatų plano projekte Šveicarija turėtų peržiūrėti savo paskatų programų, skirtų su maršruto ir terminalo pajėgumu susijusiems tiksliniams rodikliams pasiekti, projektus, kad didžiausios finansinės baudos pagal tas paskatų programas būtų nustatytos tokio lygio, kad darytų reikšmingą poveikį rizikingoms pajamoms, kaip aiškiai reikalaujama pagal Įgyvendinimo reglamento (ES) 2019/317 11 straipsnio 3 dalies a punktą, – taigi, Komisijos nuomone, didžiausia finansinė bauda turėtų būti lygi 1 % nustatytųjų išlaidų arba didesnė.
                  
               
            IŠVADOS
         
         
                     (34)
                  
                  
                     Remdamasi Įgyvendinimo sprendimu C(2022) 2283 Komisija nustatė, kad veiklos rezultatų plano projekte, kuris Šveicarijos buvo pateiktas dalyvaujant FABEC, yra tam tikrų tikslinių veiklos rodiklių dėl Belgijos ir Liuksemburgo, kurie yra nesuderinami su Sąjungos masto tiksliniais veiklos rodikliais.
                  
               
                     (35)
                  
                  
                     Todėl pagal Įgyvendinimo reglamento (ES) 2019/317 14 straipsnio 3 dalį Šveicarija ir FABEC valstybės narės, atsižvelgdamos į Komisijos pateiktas rekomendacijas, per tris mėnesius nuo šio sprendimo priėmimo dienos turi pateikti Komisijai savo peržiūrėtą veiklos rezultatų plano projektą.
                  
               
                     (36)
                  
                  
                     Tada Komisija įvertins visą peržiūrėtą veiklos rezultatų plano projektą laikydamasi Įgyvendinimo reglamento (ES) 2019/317 15 straipsnyje nustatytos procedūros; remdamasi tuo vėlesniu įvertinimu Komisija galės išreikšti bet kokią poziciją dėl preliminarių tikslinių veiklos rodiklių ir kitų veiklos rezultatų planų elementų, dėl kurių nepareikšta prieštaravimų šiame sprendime.
                  
               
                     (37)
                  
                  
                     Pagal Įgyvendinimo reglamento (ES) 2019/317 17 straipsnį tiksliniai rodikliai, nustatyti naujausioje veiklos rezultatų plano projekto redakcijoje, yra laikinai taikytini iki Komisija priims sprendimą dėl tikslinių veiklos rodiklių arba persvarstytų tikslinių veiklos rodiklių suderinamumo; po to Šveicarija ir FABEC valstybės narės privalės patvirtinti savo galutinį veiklos rezultatų planą.
                  
               
                     (38)
                  
                  
                     Galutiniame veiklos rezultatų plane pateikti tiksliniai rodikliai su ekonominiu efektyvumu susijusioje pagrindinėje veiklos srityje yra pagal Įgyvendinimo reglamento (ES) 2019/317 17 straipsnį taikomi atgaline data. Taigi, bet kokiems pajamų skirtumams, atsiradusiems vietoj vienetinio (-ų) tarifo (-ų), apskaičiuoto (-ų) remiantis galutiniu veiklos rezultatų planu, taikant vienetinį (-ius) tarifą (-us), apskaičiuotą (-us) remiantis veiklos rezultatų plano projektu, per AL3 taikytinos paskesnės vienetinio tarifo korekcijos, kurios papildomai reglamentuojamos išskirtinėmis AL3 priemonėmis, nustatytomis Įgyvendinimo reglamente (ES) 2020/1627. Todėl Komisija iki atitinkamų galutinių veiklos rezultatų planų patvirtinimo nedarys išvados dėl vienetinių tarifų atitikties, kaip nustatyta Įgyvendinimo reglamento (ES) 2019/317 29 straipsnio 3 dalyje.
                  
               
                     (39)
                  
                  
                     Komisija pažymi, kad kai kurios valstybės narės nurodė ketinančios į savo AL3 išlaidų bazes įtraukti išlaidų elementus, susijusius su bepiločių orlaivių aptikimu oro uostuose. Remiantis veiklos rezultatų planų projektuose pateiktais elementais, neįmanoma tiksliai nustatyti, kiek valstybės narės įtraukė tokias nustatytąsias išlaidas į savo AL3 išlaidų bazes ir, tais atvejais, kai tokios išlaidos įtrauktos, kiek jos yra patiriamos teikiant oro navigacijos paslaugas ir todėl galėtų būti laikomos tinkamomis išlaidomis pagal veiklos rezultatų ir mokesčių sistemą. Komisijos tarnybos, siekdamos surinkti aktualią informaciją, visoms valstybėms narėms išsiuntė ad hoc informacijos prašymą, ir, tikrinant vienetinių tarifų atitiktį, toliau nagrinės praneštas su bepiločių orlaivių aptikimu oro uostuose susijusias išlaidas. Šis sprendimas nedaro poveikio Komisijos nustatytiems faktams ir išvadoms bepiločių orlaivių aptikimo išlaidų klausimu.
                  
               
                     (40)
                  
                  
                     Reaguodama į 2022 m. vasario 24 d. pradėtą Rusijos karinę agresiją prieš Ukrainą, Sąjunga patvirtino ribojamąsias priemones, kuriomis Rusijos oro vežėjams, Rusijoje registruotiems orlaiviams, taip pat ne Rusijoje registruotiems orlaiviams, kurie nuosavybės teise priklauso bet kuriam Rusijos fiziniam ar juridiniam asmeniui, subjektui ar organizacijai arba yra jų užsakyti ar kitaip valdomi, uždrausta nutūpti Sąjungos teritorijoje, kilti iš jos ar skristi virš jos. Dėl tų priemonių sumažėjo oro eismas oro erdvėje virš Sąjungos teritorijos. Tačiau tų priemonių poveikis Sąjungos mastu neturėtų prilygti tam oro eismo sumažėjimui, kurį lėmė COVID-19 pandemijos protrūkis 2020 m. kovo mėn. Todėl tikslinga išlaikyti esamas AL3 veiklos rezultatų ir mokesčių sistemos įgyvendinimo priemones ir procesus. Persvarstydamos vietos tikslinius veiklos rodiklius, pateiktus FABEC veiklos rezultatų plano projekte, Šveicarija ir FABEC valstybės narės turėtų deramai atsižvelgti į atitinkamų eismo pokyčių poveikį veiklai ir finansinį poveikį.
                  
               
                     (41)
                  
                  
                     Komisija pagal Susitarimo 19 straipsnio 2 dalį konsultavosi su Šveicarija dėl šiame sprendime pateiktų rekomendacijų,
                  
               PRIĖMĖ ŠĮ SPRENDIMĄ:
         
            1 straipsnis
            Belgijos, Vokietijos, Prancūzijos, Liuksemburgo, Nyderlandų ir Šveicarijos pagal Reglamentą (EB) Nr. 549/2004 pateiktame FABEC veiklos rezultatų plano projekte pateikti tiksliniai veiklos rodikliai, nurodyti Įgyvendinimo sprendimo C(2022) 2283 priede, yra nesuderinami su Įgyvendinimo sprendime (ES) 2021/891 nustatytais trečiojo ataskaitinio laikotarpio Sąjungos masto tiksliniais veiklos rodikliais.
         
         
            2 straipsnis
            Šis sprendimas skirtas Šveicarijos Konfederacijai.
         
         
            Priimta Briuselyje 2022 m. balandžio 13 d.
            
               
                  Komisijos vardu
               
               Adina VĂLEAN
               
                  Komisijos narė
               
            
         
         
            (1)  OL L 114, 2002 4 30, p. 73.
         
            (2)  OL L 96, 2004 3 31, p. 1.
         
            (3)  2019 m. vasario 11 d. Komisijos įgyvendinimo reglamentas (ES) 2019/317, kuriuo nustatoma Bendro Europos dangaus veiklos rezultatų ir mokesčių sistema ir panaikinami įgyvendinimo reglamentai (ES) Nr. 390/2013 ir (ES) Nr. 391/2013 (OL L 56, 2019 2 25, p. 1).
         
            (4)  2019 m. gegužės 29 d. Komisijos įgyvendinimo sprendimas (ES) 2019/903, kuriuo nustatomi trečiojo ataskaitinio laikotarpio (2020 m. sausio 1 d. – 2024 m. gruodžio 31 d.) Sąjungos masto oro eismo valdymo tinklo tiksliniai veiklos rodikliai (OL L 144, 2019 6 3, p. 49).
         
            (5)  2020 m. lapkričio 3 d. Komisijos įgyvendinimo reglamentas (ES) 2020/1627 dėl išskirtinių priemonių, dėl COVID-19 pandemijos taikomų Bendro Europos dangaus veiklos rezultatų ir mokesčių sistemos trečiuoju ataskaitiniu laikotarpiu (2020–2024 m.) (OL L 366, 2020 11 4, p. 7).
         
            (6)  2021 m. birželio 2 d. Komisijos įgyvendinimo sprendimas (ES) 2021/891, kuriuo nustatomi trečiojo ataskaitinio laikotarpio (2020–2024 m.) Sąjungos masto oro eismo valdymo tinklo persvarstyti tiksliniai veiklos rodikliai ir panaikinamas Įgyvendinimo sprendimas (ES) 2019/903 (OL L 195, 2021 6 3, p. 3).
         
            (7)  Komisijos įgyvendinimo sprendimas dėl tam tikrų tikslinių veiklos rodiklių, nustatytų Belgijos, Vokietijos, Graikijos, Prancūzijos, Kipro, Latvijos, Liuksemburgo, Maltos, Nyderlandų, Rumunijos ir Švedijos pagal Europos Parlamento ir Tarybos reglamentą (EB) Nr. 549/2004 pateiktuose nacionalinių planų ir funkcinių oro erdvės blokų planų projektuose, nesuderinamumo su trečiojo ataskaitinio laikotarpio Sąjungos masto tiksliniais veiklos rodikliais, kuriame pateikiamos rekomendacijos dėl tų tikslinių rodiklių peržiūros.